Komission asetus (EY) N:o 1571/2003, annettu 5 päivänä syyskuuta 2003, asetuksen (EY) N:o 1107/96 liitteessä olevan nimityksen eritelmän muuttamisesta (Parmigiano Reggiano)



Virallinen lehti nro L 224 , 06/09/2003 s. 0017 - 0018



Komission asetus (EY) N:o 1571/2003, annettu 5 päivänä syyskuuta 2003, asetuksen (EY) N:o 1107/96 liitteessä olevan nimityksen eritelmän muuttamisesta (Parmigiano Reggiano) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92(1), sellaisena kuin se on viimeksi muutettuna asetuksella (EY) N:o 806/2003(2), ja erityisesti sen 9 artiklan, sekä katsoo seuraavaa: (1) Nimitys "Parmigiano Reggiano" on rekisteröity suojattuna alkuperänimityksenä neuvoston asetuksen (ETY) N:o 2081/92 17 artiklassa säädetyn menettelyn mukaisesta maantieteellisten merkintöjen ja alkuperäisnimitysten rekisteröinnistä 12 päivänä kesäkuuta 1996 annetulla komission asetuksella (EY) N:o 1107/96(3), sellaisena kuin se on viimeksi muutettuna asetuksella (EY) N:o 1204/2003(4). Italian viranomaiset ovat pyytäneet asetuksen (ETY) N:o 2081/92 9 artiklan mukaisesti tämän tuotteen kuvauksen, tuotantomenetelmän, merkinnän sekä lehmien ruokintaa koskevien sääntöjen muuttamista. (2) Muutospyyntöä tarkasteltaessa todettiin, että kyseessä ovat suuret muutokset. (3) Asetuksen (ETY) N:o 2081/92 9 artiklassa säädetyn menettelyn mukaisesti ja koska kyseessä eivät ole pienet muutokset, sovelletaan soveltuvin osin 6 artiklassa säädettyä menettelyä. (4) On katsottu, että kyseisissä tapauksissa on kyseessä asetuksen (ETY) N:o 2081/92 mukainen muutos. Komissiolle ei ole esitetty edellä mainitun asetuksen 7 artiklassa tarkoitettuja väitteitä sen jälkeen, kun kyseiset nimitykset julkaistiin Euroopan unionin virallisessa lehdessä(5). (5) Tästä syystä muutokset on rekisteröitävä, ja ne on julkaistava Euroopan unionin virallisessa lehdessä, ON ANTANUT TÄMÄN ASETUKSEN: 1 artikla Tämän asetuksen liitteessä olevat muutokset rekisteröidään ja julkaistaan asetuksen (ETY) N:o 2081/92 6 artiklan 4 kohdan mukaisesti. 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä syyskuuta 2003. Komission puolesta Franz Fischler Komission jäsen (1) EYVL L 208, 24.7.1992, s. 1. (2) EUVL L 122, 16.5.2003, s. 1. (3) EYVL L 148, 21.6.1996, s. 1. (4) EUVL L 168, 5.7.2003, s. 10. (5) EYVL C 275, 12.11.2002, s. 14 (Parmigiano Reggiano). LIITE ITALIA Parmigiano Reggiano - Kuvaus: Juustomuotin korkeus vaihtelee 20 senttimetristä enintään 26 senttimetriin, mikä vaikuttaa juuston painoon; vähimmäispaino on 30 kilogrammaa. Mahdollisuus muotin ulkopinnan voitelemiseen öljyllä, jota ei juuri koskaan käytetty, on poistettu, koska sen todettiin olevan pelkästään haitallista tuotteen kaupan pitämiselle. - Tuotantomenetelmä: Täsmennetään, että valmistukseen käytetään raakamaitoa. Lämpökäsittely ja lisäaineiden käyttö on kielletty. Lypsyyn liittyvät säännöt, sen enimmäiskestoaika, maidon säilyttäminen ja osittainen kuoriminen avosäiliöissä, edellisen päivän lypsystä peräisin olevan heran luonnollisen käymisen tuloksena saadun juoksutteen lisääminen, maidon juoksettuminen, juustoheran rikkominen ja muotteihin kaataminen selitetään asianmukaisesti paikallisten luotettavien ja vakiintuneiden käytäntöjen mukaisesti. - Merkintä: Leimattua alkuperätunnistemerkintää täydennetään kiinnittämällä tuotteeseen kaseiinietiketti, jossa on maininta Parmigiano Reggiano sekä muotin tunnistekoodi tuotteen jäljitettävyyden varmistamiseksi. Laatuluokituksen merkitsemisestä vastaa Consorzio di tutela del Parmigiano Reggiano lähtemättömin laatumerkinnöin, jotka kiinnitetään sen jälkeen, kun hyväksytty valvontaelin on tarkastanut tuotteen. - Muita tietoja - Lehmien ruokintaa koskevat säännöt Rehuja koskevan tämänhetkisen teknisen tiedon perusteella yksilöidään ja luetellaan kielletyt rehut ja sivutuotteet. Rehuja koskevaa säännöstöä on yksinkertaistettu siltä osin, kuin sillä ei ole vaikutusta tuotteen yhteyteen maantieteelliseen alkuperäänsä; sitä on tiukennettu puolestaan siltä osin, kun on kyse seosrehuruokinnasta.